b'\n_START_ARTICLE_\nEl Ali lend 1862\n_START_SECTION_\n\xc3\x95nnetus\n_START_PARAGRAPH_\nLennuk startis kell 18:20 olles hilinenud umbes tund aega. Lennuki pardal oli kolm meeskonnaliiget ja \xc3\xbcks reisija. Lennuki startimisel midagi ebatavalist ei olnud. Kui lennuk oli Gooimeeri j\xc3\xa4rve kohal k\xc3\xb5rgust kogumas, kuulsid meeskonnaliikmed pauku. 3. mootor oli eraldunud, ette liikunud ja taha paiskudes rammis tiivalt 4. mootori. Mootorite eraldumine kahjustas t\xc3\xb5siselt ka tiiba, aga lennuk p\xc3\xbcsis \xc3\xb5hus. Pauku kuulsid ka j\xc3\xa4rvel olnud inimesed. J\xc3\xa4rvel olnud politseinikust kalamees n\xc3\xa4gi, et taevast kukkusid j\xc3\xa4rve lennukimootorid ja ta andis sellest v\xc3\xb5imudele teada._NEWLINE_Lennuki kapten teavitas lennujuhti, et neil on h\xc3\xa4daolukord ja palus luba tagasip\xc3\xb6\xc3\xb6rdumiseks Schipholi lennujaama. Meeskond teadis, et 3. ja 4. mootor olid v\xc3\xb5imsuse kaotanud, aga nad ei teadnud, et tiib on kahjustatud ja mootorid on lennukilt eraldunud. Selle p\xc3\xb5hjustas see, et kokpitist oli raskustega n\xc3\xa4ha ainult 4. mootor ja 3. mootorit polnud kokpitist \xc3\xbcldse n\xc3\xa4ha. Lennujuht andis loa, aga pidi Amsterdami kohal tiirutama, enne kui oli piisavalt madalal, et suunduda lennujaama maanduma. Kui lennuk hakkas Schipholi lennujaamale l\xc3\xa4henema, kaotasid piloodid lennuki \xc3\xbcle kontrolli, sest maandumisprotseduuride t\xc3\xb5ttu oli vasaku tiiva t\xc3\xb5stej\xc3\xb5ud muutunud oluliselt suuremaks, kui kahjustatud parema tiiva oma ja lennuk kaldus paremale. Vahetult enne elumajja s\xc3\xb6\xc3\xb6stmist, oli lennuki kalle 90 kraadi paremale._NEWLINE_Schipoli lennujaama saabuvate lendude juhid n\xc3\xa4gid, et lennuk kadus radariekraanilt ja said \xc3\xb5nnetusest teada lennujaama kontrolltornis olnud lennujuhtidelt, kes n\xc3\xa4gid kauguses suitsusammast. Lennujuhid alarmeerisid seej\xc3\xa4rel p\xc3\xa4\xc3\xa4steteenistust.\n_START_SECTION_\nP\xc3\xb5hjused\n_START_PARAGRAPH_\nUurijad tuvastasid hiljem, et 3. mootori kinnitused olid metalliv\xc3\xa4simusega ja l\xc3\xb5puks purunesid. Kui kolmas mootor eraldus, liikus see ette, mis on lennu ajal ootamatult eralduvate mootorite puhul haruldane. Mootor peaks sellisel juhul tavaliselt taha paiskuma, ilma et ta tiiba v\xc3\xb5i tiivas olevaid k\xc3\xbctusepaake kahjustaks, sest m\xc3\xb5lemad kahjustused on lennukile ohtlikud. Peale 3. mootori eraldumist, paiskus see ette ja rammis seej\xc3\xa4rel tiivalt 4. mootori, mille eraldumine kahjustas ka tiiba._NEWLINE_Peale mootorite eraldumist, oli tiibade t\xc3\xb5stej\xc3\xb5ud erinev, aga kiirus oli piisav selleks, et parem tiib suudaks lennukile piisava t\xc3\xb5stej\xc3\xb5u anda. Kui piloodid kiirust alandasid, et maanduda, v\xc3\xa4henes kahjustatud parema tiiva t\xc3\xb5stej\xc3\xb5ud sedav\xc3\xb5rd, et lennuk kaldus paremale ja piloodid ei suutnud lennukit enam kontrollida.\n_START_SECTION_\nHukkunud\n_START_PARAGRAPH_\nPeale \xc3\xb5nnetust arvati hukkunute arvuks v\xc3\xa4hemalt 200, aga p\xc3\xa4\xc3\xa4stet\xc3\xb6\xc3\xb6tajad leidsid l\xc3\xb5puks 43 hukkunu surnukehad. Hukkunute arvu v\xc3\xa4hendas ilmselt asjaolu, et paljud inimesed, kes elasid h\xc3\xa4vinud korterites, olid ilusa ilma t\xc3\xb5ttu \xc3\xb5ues. Siiski arvatakse, et \xc3\xb5nnetuses hukkus rohkem inimesi, kui ametlikult kirjas, sest majas elas palju sissekirjutamata immigrante.\n_START_SECTION_\nM\xc3\xa4lestusm\xc3\xa4rk\n_START_PARAGRAPH_\nHukkunutele on ehitatud m\xc3\xa4lestusm\xc3\xa4rk puu juurde, mis elas \xc3\xb5nnetuse \xc3\xbcle. M\xc3\xa4lestusm\xc3\xa4rgil on kirjas k\xc3\xb5igi 43 hukkunu nimed. \xc3\x95nnetust m\xc3\xa4lestatakse igal aastal ja hukkunute austamiseks ei lenda siis lennukid tund aega \xc3\xbcle piirkonna, kuhu lennuk kukkus.'